b'\n_START_ARTICLE_\nHeinrich Rohrer\n_START_SECTION_\n\xc5\xbdivljenje in delo\n_START_PARAGRAPH_\nRodil se je uro za rojstvom svoje sestre dvoj\xc4\x8dice. Mladost je pre\xc5\xbeivel v mirnem pode\xc5\xbeelskem okolju. Leta 1949 se je dru\xc5\xbeina preselila v Z\xc3\xbcrich. V letu 1951 se je vpisal na \xc5\xa0vicarsko dr\xc5\xbeavno tehni\xc5\xa1ko \xc5\xa1olo (ETH) v Z\xc3\xbcrichu. Tu je bil \xc5\xa1tudent Paulija in Scherrerja. Doktoriral je pod mentorstvom Petra Grassmanna, ki je deloval na podro\xc4\x8dju kriogenske tehnike. Rohrer je izmeril spremembe dol\xc5\xbein superprevodnikov pri superprevodnih prehodih vzbujenih z magnetnimi polji v projektu, ki ga je za\xc4\x8del Olsen. Med raziskovanjem je Rohrer ugotovil, da mora svoje raziskave opraviti pono\xc4\x8di, ko so v mestu vsi spali, saj so bile njegove meritve tako ob\xc4\x8dutljive na vibracije._NEWLINE_Njegove raziskave je prekinilo voja\xc5\xa1ko slu\xc5\xbeenje v \xc5\xa1vicarski gorski pehoti. Leta 1961 se je poro\xc4\x8dil z Rose-Marie Egger. Med njunimi medenimi tedni v ZDA je del \xc4\x8dasa raziskoval toplotno prevodnost superprevodnikov tipa II in kovin s Serinom na Univerzi Rutgers v New Brunswicku, New Jersey._NEWLINE_Leta 1963 se je pridru\xc5\xbeil raziskovalnemu laboratoriju IBM v R\xc3\xbcschlikonu pod Speiserjevim vodstvom. Prvih nekaj let pri IBM je raziskoval Kondojeve sisteme z magnetoupornostjo v pulzirajo\xc4\x8dih magnetnih poljih. Nato je za\xc4\x8del raziskovati fazne diagrame, kar ga je pozneje privedlo do podro\xc4\x8dja kriti\xc4\x8dnih pojavov._NEWLINE_V letu 1974 je bil na Univerzi Kalifornije v Santa Barbari, kjer je raziskoval jedrsko magnetno resonanco skupaj z Vinceom Jaccarinom in Alanom Kingom._NEWLINE_Do leta 1982 je delal na zasnovi vrsti\xc4\x8dnega tunelskega mikroskopa. Leta 1986 je postal \xc4\x8dlan IBM in med letoma 1986 in 1988 vodil oddelek za fiziko raziskovalnega laboratorija._NEWLINE_Umrl je naravne smrti na svojem domu v Wollerau. Njegova \xc5\xbeena ga je pre\xc5\xbeivela. Imela sta h\xc4\x8deri Doris in Ellen in dva pravnuka.'